Sevdah za Karima

Sevdah za Karima je dugometražni igrani film snimljen 2010. u režiji Jasmina Durakovića. Premijerno je prikazan na Sarajevo Film Festivalu 2010., u zvaničnom takmičarskom programu. Na festivalu CinePecs 2010 dobio je Capitol of Culture Award 2010. Scenarij potpisuju Jasmin Duraković i Asmir Kujović. Glavne uloge tumače Amar Selimović, kao Karim, Marija Karan kao Ivana, i Adnan Hasković kao Juka. U sporednim ulogama su se istakli Asli Bayram kao Džemila, Mirvad Kurić kao Mirza, te Semir Krivić i Haris Burina. Film je provokativna, socijalna i ljubavna drama o demineru Karimu koji, nakon što upadne u traumatični ljubavni trougao sa najboljim prijateljem  Jukom i njegovom djevojkom Ivanom, doživlja svoju duhovnu transformaciju ka vjeri.

 Radnja 
Karim je propali student filozofije u poslijeratnom Sarajevu. Radi kao deminer kako bi prehranio sebe i svoju sestru Džemilu. Sa prijateljem Jukom, lokalnim mangupom veže ga prijateljstvo iz rata. Tu je i Ivana, Jukina devojka. Njih troje pljačkaju lokalnu džamiju za vrijeme Kurban-bajrama, kako bi imali novac za provod. Karim preko volje učestvuje u pljački jer je to protiv njegovih vjerskih uvjerenja. Iste noći, Juku zbog uličnog incidenta policija strpa u zatvor. Karim i Ivana idu zajedno na zabavu, nakon čega završavaju u Jukinom stanu. Sutradan provedu cijeli dan zajedno, i Karim se zaljubljuje u Ivanu. Kada se vrate u stan, tamo zatiču Juku. Sukob dva prijatelja pretvara se u tuču u kojoj Karim izvlači deblji kraj. Juka ponižava i Ivanu. Karim odlazi kući, gdje svira sevdah za svoju dušu. Nakon svega, odlazi da se pridruži dervišima.
 Uloge 
 Amar Selimović - Karim
 Marija Karan - Ivana
 Adnan Hasković - Juka
 Asli Bayram - Džemila
 Mirvad Kurić - Mirza
 Semir Krivić - Adnan
 Haris Burina - Edo
 Edhem Husić - Caponto
 Sadžida Šetić - Dada
 Ivana Petrović - Maja
 Muharem Osmić - Inspektor Munja
 Muhamed Bahonjić - Imam
 Armin Čatić - Asistent
 Zijah Bajrić - Deminer
 Mirza Musija - Derviš  
 Snimanje 
Jasmin Duraković je uradio prvu verziju priče, za koju je imao ideju tokom svog boravka na filmskom Festivalu u Hamburgu. Zatim je pozvao bosanskohercegovačkog književnika Asmira Kujovića da mu se priključi u radu na scenariju. "Budući da se film bavi jednom dimenzijom Sarajeva i BiH, kroz koju se proteže i priča o islamu u BiH, Asmir je bio pravi izbor, jer je dobar poznavalac te tematike", izjavio je Duraković.Jasmin Duraković: Destruktivni mentalitet doći će nam glave  
Snimanje filma je realizirano u rekordno kratkom roku u jesen 2009. godine, i smatra se jednim od filmova sa najskromnijim budžetom u postratnoj bosanskohercegovačkoj kinematografiji. Direktor fotografije je bio fotograf, snimatelj i također reditelj Šahin Šišić, scenografiju debitanski potpisuje Maja Cerić, kostim Belma Žižko, dok je šminku radila Vesna Trogrančić. Muziku za film komponirao je Brane Jakubović, filmsku montažu je uradio Midhat Mujkić, dok obradu i dizajn tona realizira tonski majstor Samir Fočo, koji živi i radi u Londonu. Film je nastao u produkciji DEPO-a iz Sarajeva i "Tivoli" produkcije iz Budimpešte, a manji koproducenti i partneri projekta su bili "Artdeluxe" iz Beča i "Marletti" iz Sarajeva. Snimanje filma su pomogli: Fondacija za kinematografiju, Mađarski državni filmski fond, Ministrstvo za kulturu Kantona Sarajevo. Generalni sponzor filma je bila Raiffeissen banka."Sevdah za Karima" Jasmina Durakovića uskoro u kinima

 Zanimljivosti 
 Tanja Fajon, članica Evropskog parlamenta i Delegacije EU za odnose sa BiH, bila je domaćin specijalnoj projekciji filma u zgradi Evropskog parlamenta. Projekciji filma je prisustvovala i Doris Pack, članica Evropskog parlamenta i izvijestilac EP za BiH. Publici su se uvodnim riječima obratili Tanja Fajon, Bisera Turković, Ambasador Bosne i Hercegovine u Kraljevini Belgiji, te autor filma Jasmin Duraković i direktor fotografije Šahin Šišić. Nakon projekcije filma, uslijedio je svečani koktel, gdje su prisutni imali priliku razmijeniti mišljenja o filmu i njegovom socijalnom i političkom okruženju. 
 Reference 

 Vanjski linkovi 


Kategorija:Filmovi iz 2010.
Kategorija:Filmovi u režiji Jasmina Durakovića
Kategorija:Bosanskohercegovački filmovi